Virallinen lehti nro C 304 , 02/10/1998 s. 0015



KIRJALLINEN KYSYMYS E-4186/97 komissiolle esittäjä(t): Bárbara Dührkop Dührkop (PSE) (21. tammikuuta 1998) Aihe: A/LA -kilpailuihin osallistumiseen tarvittava akateeminen tutkinto Yliopistotutkintojen suuri vaihtelevuus Euroopan unionissa ja tutkintojen vaihteleva pituus aiheuttavat kansalaisille vaikeuksia ymmärtää, mitkä tutkinnot mahdollistavat osallistua ura-alueiden A/LA kilpailuihin. Mitä valintakriteeriä komissio käyttää valitessaan ehdokkaita EU:n virkamiehiksi ura-alueilla A/LA? Pitääkö paikkansa, että komissio varaa EU:n virkamiesten ura-alueen A/LA jokaisen jäsenvaltion korkeimmalle yliopistotutkinnolle? Mikäli näin on, missä säädöksessä säädetään näin? Pitääkö paikkansa, että komissio myöntää tai on myöntänyt ammattikorkeakoulututkinnon (¨Fachhochschuldiplom¨) suorittaneille mahdollisuuden hakea ura-alueelle A/LA, vaikka tämä ei ole kyseisen tutkintotodistuksen myöntävän maan korkein tutkinto? Miten komissio perustelee suostumustaan? Mitkä ovat syyt siihen, että espanjalaista insinööri-teknikon (¨ingeniero técnico¨) tutkintoa ei hyväksytä EU:n ura-alueelle A/LA? Komission jäsenen Erkki Liikasen komission puolesta antama vastaus (10. helmikuuta 1998) Koulutuksen organisointi ja opetuspolitiikka eivät suoraan kuulu Euroopan yhteisöjen perustamisasiakirjan mukaisiin yhteisön toimielinten toimialoihin. Oppiarvojen, opiskelumahdollisuuksien ja yliopistotutkintojen sekä kussakin jäsenvaltiossa virallisesti tunnustettuja oppiarvoja ja tutkintoja myöntävien laitosten ja yliopistojen moninaisuuden vuoksi komission on perustettava päätöksensä siitä, mahdollistaako jokin tutkinto pääsyn komission virkoihin, sen jäsenvaltion lainsäädäntöön, jossa hakija on kyseisen tutkinnon suorittanut. Henkilöstösääntöjen 27 artiklan mukaisesti komission rekrytointipolitiikan tarkoituksena on oltava sen varmistaminen, että kilpailun avulla toimielin saa palvelukseensa mahdollisimman päteviä, tehokkaita ja ehdottoman luotettavia virkamiehiä, joiden palvelukseen ottaminen tapahtuu yhteisön jäsenvaltioiden kansalaisten joukosta maantieteellisesti mahdollisimman laajalta alueelta. Virkamiesten valinnassa ei kiinnitetä huomiota heidän rotuunsa, uskontoonsa tai sukupuoleensa. Tässä tarkoituksessa ja ura-alueen A/LA virkamiesten palvelukseen ottamisen osalta, jota arvoisan parlamentin jäsenen kysymys koskee, komissio vaatii ylemmän asteen yliopistotutkintoa, joka oikeuttaa tohtorin tutkintoon tähtääviin jatko-opintoihin. Mitä tulee arvoisan parlamentin jäsenen kysymykseen ammattikorkeakoulututkinnoista (¨Fachhochschulen¨), komission kanta perustuu Saksan lakiin ¨Hochschulrahmengesetz¨ (HRG) vuodelta 1976 (jossa säädetään seuraavista laitoksista: ¨Universitäten, Pädagogische Hochschulen, Kunsthochschulen, Fachhochschulen¨) ja tässä laissa määritellään käsite ¨Hochschulabschluß¨ erottelematta eri tutkintoja. Komissio myöntää oikeuden osallistua ura-alueen A/LA kilpailuun hakijoille, joilla on saksalainen tutkinto, johon kuuluu vähintään kahdeksan lukukauden opinnot. Espanjalaiset tutkinnot ¨Ingeniero Técnico¨ ja ¨Arquitecto Técnico¨ tai ¨Diplomado¨ ovat alempia tutkintoja, jotka eivät oikeuta tohtorin tutkintoon tähtääviin opintoihin. Vuodelta 1990 olevan Ley Orgánica de Ordenación General del Sistema Educativo -lain (Logse) mukaan ¨Ingeniero Técnico¨ -arvon saamiseksi on suoritettava kolmen akateemisen vuoden opinnot. Tämän vuoksi sitä ei hyväksytä riittäväksi tutkinnoksi A/LA kilpailuihin osallistumiseen. Vaikka komissio ei pidäkään yhteisön virkamiehistöä riippuvaisena kansallisten virkamiesten kohtelusta, todettakoon, että espanjalaista ¨Ingeniero Técnico¨ -tutkintoa ei hyväksytä Espanjan omassa virkamiesjärjestelmässä A-luokan kilpailuihin osallistumiseen. Siihen vaaditaan ¨Licenciatura¨-tutkinto tai vastaava, mutta siihen ei riitä ¨Ingeniero Técnico, Diplomado o Arquitecto Técnico¨ -tutkintojen suorittaminen.